ועדת הכספים, כנסת 24, פרוטוקול מספר 215, 2022-02-01 10:00

אלכס קושניר: היום יום שלישי, ל' בשבט התשפ"ב – 1 בפברואר 2022.

אלכס קושניר: 1 בפברואר זה תאריך חשוב, זה היום שבו חיילי צה"ל מקבלים שכר מוגדל ב-50%.

אלכס קושניר: אני חושב שיש פה קונצנזוס שהדבר הזה מאוד מאוד חשוב.

אלכס קושניר: זו הבטחה שלנו שעמדנו בה.

אלכס קושניר: אתמול בלילה העברנו בקריאה שנייה ושלישית חוק שמבטל את המס על העסקת עובדים זרים, חוק מאוד מאוד חשוב.

אלכס קושניר: היה כאן במשך שנים מס לא הוגן, לא רלוונטי, הזוי, והצלחנו לשנות את זה.

אלכס קושניר: זו בשורה להרבה מאוד עסקים, אני מקווה מאוד שגם בשורה לצרכנים.

אלכס קושניר: עכשיו אפשר לצפות גם מענף המסעדנות, גם מענף המלונאות וגם מהתעשיינים להוריד את המחיר ללקוח הקצה.

אלכס קושניר: אתמול היה אירוע מאוד מביש במליאת הכנסת שאני לא יכול שלא להתייחס אליו.

אלכס קושניר: בדיון על שני החוקים האחרונים שנשארו על סדר היום נכחו ארבעה חברי כנסת מהקואליציה וארבעה חברי כנסת מהאופוזיציה.

אלכס קושניר: שלושה מהם היה מקוזזים, רק אחד היה יכול להצביע.

אלכס קושניר: ב-03:30 בבוקר חבר הכנסת דודי אמסלם ביקש הצבעה שמית על אחת ההסתייגויות.

אלכס קושניר: מילא אנחנו חברי כנסת, אבל יושבת מזכירת הכנסת, יושבת הסגנית שלה, יושבים סדרנים, יושבים עובדי קפיטריה ומחכים שדודי אמסלם יתרצה מהגחמות שלו וירגיש שהוא מספיק מתעלל בנו.

אלכס קושניר: הוא לא מתעלל בנו, אנחנו חברי כנסת, אנחנו באים לפה לעבוד ואם צריך להיות כל הלילה נהיה גם כל הלילה, אבל מה אשמים העובדים?

אלכס קושניר: אין שום ספק שהפיליבסטר זה כלי חשוב בידי האופוזיציה, אבל בכלי הזה צריך להשתמש למען מטרה מסוימת.

אלכס קושניר: באירוע הזה לא הייתה שום מטרה.

אלכס קושניר: המטרה הייתה אחת ויחידה – להתעלל.

אלכס קושניר: במקום להתעלל בנו, הוא התעלל בעובדים של הכנסת.

אלכס קושניר: זה מהלך פסול, מהלך הזוי, ואני מקווה מאוד שיושב-ראש הכנסת ינקוט בצעדים כנגד התופעות האלו שיש שלושה ח"כים שמפעילים הצבעה שמית עם 20 חתימות.

ולדימיר בליאק: הבוקר עובדי הכנסת באו לעבודה, כשיש לי יסוד סביר להניח שדודי אמסלם לא.

ינון אזולאי: ודאי שלחיילי צה"ל התוספת בשכר היא דבר מבורך, ויישר כוח לכל מי שעשה ועמל.

ינון אזולאי: אלכס, תודה שהובלת כאן בוועדה ועשית דברים טובים למען חיילי צה"ל.

ינון אזולאי: אמנם ה-1 בפברואר הוא טוב לחיילי צה"ל, אבל יש אזרחים במדינת ישראל שהיום מתחילים לשלם יותר יקר על המחייה, יותר יקר על החשמל, יותר יקר בחיים שלהם.

ינון אזולאי: אנחנו יכולים לריב על הכל, יכולות להיות מחלוקות וזה בסדר, אבל אזרחי ישראל לא צריכים להיות שק האגרוף של הממשלה.

ינון אזולאי: אני מקבל אם תגיד לי שעל הפסטות הממשלה לא יכולה - המכתב שהוציאו הוא טוב ככותרת - אבל יש את חברת החשמל שאפשר לעשות שם מעשה.

ינון אזולאי: יש את המס בלו - 61%.

ינון אזולאי: הפעם משלמים על הדלק הכי יקר בשבע השנים האחרונות.

ינון אזולאי: הגיע הזמן שמדינת ישראל תכניס את היד לכיס.

ינון אזולאי: אתמול היה אופיר כץ במליאה ואמר אמת כואבת.

ינון אזולאי: הוא אמר שהוועדה הזאת לא קיימה אפילו דיון אחד על המצב של העסקים, של העצמאים, על יוקר המחייה.

ינון אזולאי: הוועדה קיימה 24 או 29 דיונים על העלאת מסים.

ינון אזולאי: המסים שהעלינו על השמנים לא קשורים לבריאות.

ינון אזולאי: למה?

ינון אזולאי: כי אנשים לא שותים את זה.

ינון אזולאי: כשהעלינו על החד פעמי, זה היה בשביל החיות, לא בשביל בני אדם.

ינון אזולאי: הגשתי בקשה לדיון מהיר על הפיצוי לעסקים, על הפיצוי לתיירות הנכנסת.

ינון אזולאי: הגשתי את הבקשה לדיון לפני חודשיים, אפילו יותר, וגם אמרתי שאין לי בעיה למשוך עוד קצת, אבל עכשיו המצב מחייב להביא את זה.

ינון אזולאי: יש עוד דיון מהיר שהתקבל לגבי הכספומטים, על כך שהבנקים ממשיכים לקחת עמלות אחרי שכבר ביטלו.

ינון אזולאי: בוא נזיז את המסים, בוא נראה לאזרחים שאנחנו, קואליציה ואופוזיציה, איתם.

ינון אזולאי: יש דברים שאין עליהם מחלוקות בינינו.

ינון אזולאי: יוקר המחיה הזה לא טוב לממשלה, לאזרחים, לקואליציה ולאופוזיציה.

ינון אזולאי: אנחנו רוצים כולנו לעזור לאנשים לקנות את הלחם שלהם בכבוד, שלא יצטרכו להחליט אם לקנות תרופה או לחם.

ינון אזולאי: אני קורא לך, אדוני היושב-ראש, בוא נקיים דיון מעמיק כך שלקריאה שתצא מפה יהיו שיניים ונוכל לעשות טיפול שורש ביוקר המחייה.

אלכס קושניר: הוועדה הזאת עשתה ויזמה כמה צעדים מאוד מאוד חשובים בכל הנושא של סיוע לעסקים, ללא כל קשר לחקיקה שעברה פה, אם חקיקה ממשלתית או חקיקה פרטית.

אלכס קושניר: בעקבות הבקשה של הוועדה, רשות המסים פרסה את החזר המענקים שאנשים היו צריכים לשלם עד אמצע שנת 2023.

אלכס קושניר: בעקבות הבקשה של הוועדה, המע"מ על החודש הנוכחי נדחה ב-10 ימים.

אלכס קושניר: כל התיקונים והשינויים שעשינו בחוקים שהובאו, המטרה שלהם הייתה להיטיב עם העסקים.

אלכס קושניר: על הנושא של יוקר המחייה אין מחלוקת, אתה צודק.

אלכס קושניר: יש באמת התייקרות מאוד מאוד משמעותית במשק.

אלכס קושניר: גם הממשלה וגם הכנסת מחויבות לפעול כדי לבלום את הדבר הזה.

אלכס קושניר: אתמול בערב היו שתי יצרניות מזון שהודיעו שהן לא מעלות את המחירים, שהן אפילו מורידות את המחירים, כשכל זה תוצאה מלחץ תקשורתי וציבורי ומלחץ שלנו כחברי כנסת וכממשלה.

אלכס קושניר: זו רק ההתחלה, יש עוד צעדים שצריך לעשות שאנחנו נעשה.

אלכס קושניר: אין ספק שבסופו של דבר צריך לשפוט אותנו על המעשים.

אלכס קושניר: אתה צודק, בנושא הזה של יוקר המחייה אין קואליציה ואין אופוזיציה, רק צריך לזכור שאנחנו מתמודדים עם משק מאוד מאוד ריכוזי, עם הרבה מאוד מחסומים בתחרות.

אלכס קושניר: מאז שנבחרנו וקיבלנו את המושכות, כל הפעולות שאנחנו עושים הן קודם כל בשביל לפתוח את המשק לתחרות.

אלכס קושניר: העברנו פה כמה רפורמות מאוד חשובות - חלק תיכנסנה לתוקף במהלך המחצית השנייה של 2022 – כמו הרפורמה בייבוא, רפורמה מאוד מאוד משמעותית.

ינון אזולאי: עזוב את הרפורמות, אני מדבר על דברים פשוטים כמו המס על הבלו.

ינון אזולאי: בוא נוביל משהו.

ינון אזולאי: שרת האנרגיה קארין אלהרר התחייבה לפני חודשיים או שלושה במליאה שלא תהיה עליית מחירים בחשמל.

ינון אזולאי: מה קרה?

ינון אזולאי: לא סופרים אותה?

ינון אזולאי: אתם כממשלה יכולים להפעיל את השוט שלכם.

אלכס קושניר: נשקלים צעדים בנושא הזה, בכיוון הזה.

ינון אזולאי: עזוב נשקלים, בינתיים אנשים משלמים.

אלכס קושניר: אני לא יודע כמה זמן מס הבלו לא השתנה.

אלכס קושניר: צריך להבין שמחיר הדלק תלוי במחיר הנפט בעולם.

אלכס קושניר: לא הייתי ממהר לשחק עם שיעורי המס כל כך מהר, צריך לשקול צעדים נוספים.

אלכס קושניר: אני מצפה שהממשלה, ששר האוצר ושרת האנרגיה לא ישלפו כאלה פתרונות מהמותן, כי יש לפתרונות האלה כל מיני השלכות ארוכות טווח.

אלכס קושניר: צריך לחשוב בכובד ראש מה עושים ואיך עושים.

אלכס קושניר: אין ספק שיש מלחמה אמיתית כנגד יוקר המחייה, אני בטוח שבסופו של דבר ננצח.

נירה שפק: אני רוצה להתחבר למה שינון אומר.

נירה שפק: יצא לי שבוע שעבר, כשהייתי מאומתת, לראות הרבה ועדות, וראיתי דברים שאנחנו צריכים לטפל בהם רוחבית.

נירה שפק: היה דיון בוועדת כלכלה על תקציבים ועל מודרי אשראי, כשבמקביל היה דיון על ילדים שנושרים ממערכת החינוך בצורה פורמאלית ובלתי פורמאלית.

נירה שפק: היה גם דיון עם הממונה על הביטוח ושוק ההון וכל מיני גופים שמסבירים על חוסר היכולת של משקי הבית לנהל משק בית.

נירה שפק: אנחנו צריכים לראות איך אנחנו עושים עבודה רוחבית שמתחילה מגיל בית ספר, איך אנחנו מלמדים בכישורי חיים לא רק "אל תכה זה לא יפה", גם איך נותנים כלים, איך אחרי זה החיילים לא מסתבכים עם המענק שהם מקבלים, איך מתכננים משק בית לזוגות, איך לא מגיעים לחדלות פירעון.

נירה שפק: את הנושא הזה של התרבות אנחנו חייבים ללמד, וחשוב לי להגיד את זה דווקא ביום המשפחה.

נירה שפק: אני רוצה להביע מחאה על כך שהיה יום האישה, יום האם, אבל לקחו והפכו אותו ליום המשפחה.

נירה שפק: לא חסרים ימים בשנה, אפשר למצוא עוד יום.

ג'ידא רינאוי-זועבי: אנחנו שמרנו על יום האם.

אלכס קושניר: יש יום האישה הבינלאומי בעוד חודש.

נירה שפק: יום המשפחה הוא לא במקום יום האם.

נירה שפק: מדינה שמקדשת את הילודה שלה – שתכיר בבקשה את הרחם.

נירה שפק: אנחנו צריכים לחשוב, אלכס, איך אפשר להוביל חשיבה רוחבית כממשלה, איך שמים תקציבים בכל המקומות כדי לתת כלים לאנשים להתמודד עם החיים הכלכליים הלא פשוטים שיש לנו.

מיכל שיר סגמן: דיברתי אתמול עם עובדי צוותי הקרקע של נתב"ג שלא נמצאים במתווה.

מיכל שיר סגמן: מדובר על כל הגופים הפרטיים, וזה מעבר לשירותי ה-VIP שאנחנו מכירים, שמספקים את הרכב שגורר את המטוס, מעסיקים את הדיילים, אבטחה.

מיכל שיר סגמן: הם אומרים שהם מחוץ למתווה ושקיצצו 50% מהעובדים שלהם.

מיכל שיר סגמן: אני יודעת שהם ניסו לפנות לאוצר אבל עדיין לא קיבלו תשובה.

מיכל שיר סגמן: יכול להיות שהם לא קיבלו תשובה בגלל עומס, בגלל מיליון סיבות אחרות שאנחנו בודקים.

מיכל שיר סגמן: אני חושבת שהוועדה צריכה לבדוק מי לא נמצא במתווה, במיוחד מענף התעופה שהוא ענף מאוד מאוד רחב, מאוד מאוד גדול, עם הרבה מאוד עובדים.

מיכל שיר סגמן: עד כמה שניסינו להשתלט על המקסימום, עדיין יש כאלה שנותרו מחוץ, במיוחד הקטנים.

מיכל שיר סגמן: אם בסך כל החברות האלו היו 2,000 עובדים, היום יש שם 1,000.

שלמה קרעי: ליברמן לא שלח אותם להחליף מקצוע?

מיכל שיר סגמן: הייתה הבטחה של האוצר עוד בקדנציות קודמות בנוגע לקרן למודרי אשראי.

מיכל שיר סגמן: זאת הבטחה שחזרה על עצמה.

מיכל שיר סגמן: אני זוכרת שדיברתי על זה עם משה כחלון לפני כמה שנים טובות.

אלכס קושניר: היה דיון.

שלמה קרעי: ביוני זה צריך לצאת לדרך עם מנגנון פיקוח.

נירה שפק: לא רק זה, גם יש תביעה להגדיל את הקרן מחמישה מיליון ליותר.

מיכל שיר סגמן: אני לא דואגת לסל, אני דואגת לדרך.

מיכל שיר סגמן: ניהלתי חברה יותר מ-10 שנים.

מיכל שיר סגמן: עוד לפני הקורונה זה היה סיוט בירוקרטי, סיוט תזרימי, סיוט ניהולי.

מיכל שיר סגמן: זה באמת נורא קשה לנהל חברה במדינת ישראל, לנהל עסק.

מיכל שיר סגמן: בתקופת הקורונה זה עוד יותר קשה.

מיכל שיר סגמן: גם הטוב שאנחנו מנסים לתת, אם זה הקרן למודרי אשראי, מענקים, פיצויים, גורר בירוקרטיה והתעסקויות.

מיכל שיר סגמן: לבן אדם שצריך לרדוף אחרי הלחם אין זמן לזה.

מיכל שיר סגמן: אם הוא עסק קטן או עצמאי אין לו גם הרבה פעמים את הכלים לזה, כי זה עוד רואה חשבון, עוד עורך דין, עוד נוטריון.

מיכל שיר סגמן: זאת התעסקות שהיא לא נורמאלית, במיוחד למדינה שמגדירה את עצמה כסטארט אפ ניישן.

מיכל שיר סגמן: אנחנו צריכים שהסטארט אפ ניישן ירד לאזרח, ירד לעסק.

נירה שפק: צריך שהבנקים, שיש להם רווח כזה גדול, כשיצא המכרז לקרן למודרי אשראי - -

מיכל שיר סגמן: את יודעת למה?

מיכל שיר סגמן: כי הם טוענים שהם לא מרוויחים מזה.

נירה שפק: הרווח ממשקי הבית בבנקים שהוצג פה הוא מטורף.

נירה שפק: מצד שני, בחלק הקטן שהם צריכים לאותו משק - -

מיכל שיר סגמן: שמעתי על משהו יותר נורא שהבנקים עושים - הם ניצלו את הנושא של הקורונה כשהמחזור העסקי של העסק ירד כדי לומר, "אדוני, מכיוון שהמחזור שלך ירד, אני אצמצם לך את מסגרת האשראי".

מיכל שיר סגמן: כשהאדם אמר, "אבל אני לא עובד, חכו שנייה", אמרו לו, "או שתיקח הלוואה לסגור עכשיו 50% ממסגרת האשראי שלך בבנק, או שאנחנו מוציאים נגדך מכתב ומצמצמים לך".

מיכל שיר סגמן: תשמעו, זאת מכת מוות לעצמאים ולעסקים.

מיכל שיר סגמן: אני אגיש על זה דיון מהיר.

ינון אזולאי: אפשר גם בלי להגיש.

ינון אזולאי: אם אתה מוכן, אפשר לעשות את זה יותר מהר.

ינון אזולאי: אולי ניתן לקיים דיון בשבוע הבא.

שלמה קרעי: הקרן למודרי אשראי היא בכלל לא לעסקים, היא מיועדת יותר לפרטיים.

שלמה קרעי: אתמול העברנו עודפים משנה קודמת לקרן להלוואות בערבות מדינה בשביל עסקים בסיכון גבוה.

שלמה קרעי: שם אמרנו שצריך שיהיה מנגנון.

מיכל שיר סגמן: יש עלייה דרסטית בלקיחת הלוואות מהשוק האפור והשחור.

מיכל שיר סגמן: דיברתי על זה עוד בקדנציות הקודמות, עוד בתחילת תקופת הקורונה.

מיכל שיר סגמן: המשמעות היא שארגוני הפשע מרוויחים מהקורונה.

מיכל שיר סגמן: אני מבינה למה עד היום המדינה לא כל כך רצתה להתעסק עם השוק האפור.

מיכל שיר סגמן: יש המון מסעדנים, המון עצמאיים שבלית ברירה, ואולי בגלל שהיו צריכים כסף בשביל אוכל או כסף כדי לכסות איזה שהוא חוב שלא יסנדל אותם לגמרי, עשו את הצעד הנוראי הזה.

מיכל שיר סגמן: זה מעגל שאין לו סוף.

מיכל שיר סגמן: אם נכנסת לשוק הזה, נגמר הסיפור.

שלמה קרעי: ראיתי פרסומת בטלוויזיה לעסקים שאולי לא יודעים שהקרן הזאת בערבות מדינה קיימת.

שלמה קרעי: הקרן קוראת לעסקים להגיש בקשות להלוואות.

אלכס קושניר: מי שלקח את ההלוואה, יכול לפרוס אותה, יכול לקבל גרייס.

אלכס קושניר: הקרן תמשיך לפעול מעבר לחודש פברואר, לפי מה שתוכנן, ככה שמבחינת הנושא של נזילות מנסים לתת פתרונות.

אלכס קושניר: תשלומים על החזרי מע"מ ומס הכנסה משנה שעברה, הוקדמו.

אלכס קושניר: כבר עכשיו אנשים יכולים לקבל את הכסף הזה, בסביבות 600 מיליון שקל.

אלכס קושניר: מוסר התשלומים של המדינה בתקופה הקרובה הולך להשתפר באופן דרמטי כך שכל הספקים שעובדים עם הממשלה יקבלו את הכסף שלהם באופן מידי, לא בשוטף פלוס.

אלכס קושניר: מה שאנחנו מנסים לעשות עכשיו זה לפתור את בעיית הנזילות לעסקים הקטנים והבינונים.

אלכס קושניר: ברגע שיהיו לנו נתונים נראה איך אנחנו גם מסייעים באופן יותר אפקטיבי.

שלמה קרעי: אלכס, בינתיים אתם משתמשים רק במנגנוני הסיוע שלנו, מתקופת הממשלה שלנו.

שלמה קרעי: אתם הפחתתם מנגנוני סיוע, לא הוספתם אף מנגנון אמיתי שיכול לסייע לעצמאיים.

אלכס קושניר: אני אזכיר לך שבמשך כל כך הרבה שנים העצמאיים נלחמו בשביל שיכירו להם בימי מחלה וימי בידוד - זה תמיד היה מס שפתיים של כולם - ועכשיו זה קרה.

שלמה קרעי: ממש לא.

אלכס קושניר: יש מימון לימי בידוד.

שלמה קרעי: אלכס, העצמאים קיבלו פיצוי על קיטון במחזור בהתאם להוצאות ולהכנסות של העסק, וזה שיקלל בתוכו את הכל.

שלמה קרעי: לתת רק על ימי בידוד ולא על מחזורים זה לעג לרש.

אלכס קושניר: אתה כרגע לא יודע מה המחזורים.

שלמה קרעי: כל חודשיים בדקנו והשווינו לשנה קודמת.

אלכס קושניר: עבר רק חודש.

שלמה קרעי: היה את הגל הרביעי שלא נתתם כלום.

אלכס קושניר: בגל הרביעי היו נתונים מאוד טובים לעסקים, מאוד טובים לכלכלה.

שלמה קרעי: לא הסכמתם אפילו לבדוק.

שלמה קרעי: לא אכפת לי מה היה.

שלמה קרעי: עכשיו אתה אומר שתפצו על ירידה במחזורים?

אלכס קושניר: עכשיו נמצא את כלי הסיוע הממוקדים והנכונים כדי לסייע לעסקים שנפגעו.

שלמה קרעי: תפצו עסקים על ירידה במחזורים?

שלמה קרעי: זאת בשורה.

אלכס קושניר: אני לא יכול להשלים עם המצב שעסקים שקיבלו מענקים ביתר נמצאים במצב שהיום הם צריכים להחזיר.

אלכס קושניר: אני לא רוצה לחזור על הטעות הזאת, אני חושב שזאת טעות מאוד מאוד גדולה.

אלכס קושניר: במהלך המחצית השנייה של חודש פברואר נתחיל לקבל את דיווחי המע"מ של אלה שמדווחים חד חודשי.

אלכס קושניר: אנחנו פועלים כדי לנסות לבדוק לאלה שמדווחים דו-חודשי, לבדוק מקדמות מס הכנסה שהם שילמו עבור חודש ינואר כדי שתהיה לנו תמונה הרבה יותר מלאה, ורק אז נבחן איזה סיוע צריך לתת.

מיכל שיר סגמן: מה עושים עם עסקים עונתיים?

אלכס קושניר: צריך להשוות חודש לחודש.

ולדימיר בליאק: או להשוות לממוצע השנתי.

ינון אזולאי: צריך לעשות ממוצע שנתי, לשנות את החוק.

אלכס קושניר: יש התאוששות מאוד משמעותית בכל מה שקשור להוצאות כרטיסי אשראי בשבוע האחרון.

מיכל שיר סגמן: צריך לשים לב שכרטיסי אשראי זה אשראי, זה יכול לבוא בגלל שאין תזרים.

אלכס קושניר: לא, זה אשראי קמעונאי.

אלכס קושניר: אני רוצה לעבור לסעיף הראשון על סדר היום: הצעת חוק סיוע לשדרות וליישובי הנגב המערבי (הוראת שעה) (תיקון מס' 7), התשפ"ב-2022.

אלכס קושניר: מדובר בבשורה מאוד מאוד משמעותית.

אלכס קושניר: נראה לי שזאת הפעם הראשונה שהוראת השעה הזאת נכנסת לתוקף לארבע שנים, לא לשנתיים.

אלכס קושניר: אני רוצה לברך את חברת הכנסת נירה שפק שדחפה לדבר הזה, שהובילה את הסיפור הזה.

אלכס קושניר: בכל הנושא הזה של הטבות מס יש לכל אחד הרבה מה להגיד, וגם לי.

אלכס קושניר: הנושא של העיר אשקלון מאוד מאוד חשוב לי, אבל יש הרבה מאד בעיות סביב הסיפור הזה, בעיקר בנושא של שוויון אל מול ערים נוספות שגם נמצאות תחת אש.

אלכס קושניר: לא ויתרתי על הסוגיה הזאת, אני ממשיך לנסות להוביל את המהלך הזה.

אלכס קושניר: אני מבקש שהחוק שמונח בפנינו כאן יעבור מהר ככל שניתן, אנחנו נמצאים ב-1 בפברואר.

אלכס קושניר: כרגע המצב בעוטף הוא כזה שאנשים רוצים שהחוק הזה יעבור כדי שיוכלו לשלם את השכר ולהתנהל על פי אותן הטבות מס שהם כבר קיבלו.

אלכס קושניר: כל הדברים הנוספים שקשורים להרחבת הטבות מס באזורים אחרים – יש פה הרבה מאוד רצונות שאני בטוח שהם כולם רצונות טובים וכוונות טובות, אבל המקום של זה הוא לא עכשיו, לא בדיון על החוק הזה.

אלכס קושניר: נירה שפק, בבקשה.

נירה שפק: האמת היא שאני באמת מתרגשת.

נירה שפק: קוראים לזה אמנם הטבת מס, אבל קשה לקשור את המילה "הטבה" לחיים בעוטף עזה, או בעוטף כפי שאני קוראת לזה.

נירה שפק: במשך 20 שנה גדל דור בעוטף שקוראים לו דור הקסאמים.

נירה שפק: אלה ילדים שנולדו למציאות מסוימת.

נירה שפק: הם מכירים את עצמם רצים לממ"ד, הם יודעים ש-15 שניות זה הזמן המקסימאלי כדי להיכנס למרחב מוגן.

נירה שפק: בחלק מהישובים יש אפילו טווחים שאין לנו לתת מענה, זה פחות מ-7 שניות.

נירה שפק: הילדים האלה לומדים צבע אדום, יודעים מתי זה בום שריקה, מתי זה שריקה בום.

נירה שפק: הם יודעים שלפעמים לא יהיה צבע אדום והם יצטרכו לרוץ כי הבום הראשון היה ויבואו עוד אחריו.

נירה שפק: עכשיו זה נראה לכם שגרה, שאין מבצע, שאין כלום, אבל אין שגרה, אנחנו כל הזמן עם האוזן.

נירה שפק: אנחנו שומעים של מי הזמזום מעל – האם זה של מזל"ט, האם זה של רחפן.

נירה שפק: כשעושים הליכה מסביב לקיבוץ, במושב או בעיר תמיד יש את האוזן הקשובה ומסתכלים.

נירה שפק: כשאני עושה הליכה סביב כפר עזה, שזה לא קורה הרבה, אני יודעת שכשבסג'עייה ממול יש אזור לא מואר אני צריכה לחזור הביתה.

נירה שפק: אני מכירה את האורות בכפרים ממול.

נירה שפק: זאת המציאות שחיים בה אנשי עוטף עזה.

נירה שפק: כשאני מגיעה הביתה בלילה אני עדיין, למרות שיש לי ילדים גדולים, עוברת בין כל החדרים ועושה את המסלול עד לממ"ד כדי לראות שאין נעל זרוקה בדרך, שאין תיק.

נירה שפק: בצבא קראנו לזה סגירת משטחים.

נירה שפק: אם אחד מאיתנו נכנס למקלחת ולא פרס מגבת, השני פורס מגבת כדי שכשנרוץ לא ניפגע מזה.

נירה שפק: אלה החיים בעוטף.

נירה שפק: החליטה המדינה שבישובים סמוכי גדר מ-0 עד 7 תהיה הטבת מס של 20%.

נירה שפק: הכסף הזה הוא גם הטבה שניתנת לצורך התנהלות, הוצאות שאין לאחרים כמו טיפולים נפשיים, וגם להראות שמישהו זוכר אותי, שמישהו מטפל בי, שאני יכול להתקדם באזור כזה.

נירה שפק: אני חושבת שזה משהו שאנחנו צריכים להיות גאים שאנחנו עושים אותו.

נירה שפק: ההטבה בשיעור 20% היא עד תקרה של 241,080 שקל.

נירה שפק: העלות של הארכה של זה לארבע שנים, כפי שהציג לי האוצר, היא 90 מיליון שקל.

נירה שפק: זה יפה, אני גאה בכל שקל שאנחנו שמים שם.

נירה שפק: אני מודה לחבריי שרצו להגיש הסתייגויות אבל הסירו אותם.

ינון אזולאי: עוד לא הסרנו.

נירה שפק: ב-1 לחודש, שזה היום, היו צריכים להיכנס במשכורות ההטבות האלו לתושבי עוטף עזה והן לא נכנסו.

נירה שפק: לאנשים שלקחו משכנתאות, לקחו הלוואות, עשו דברים, הכסף הזה חסר.

נירה שפק: אולי ההטבות האלו ייכנסו לאלה שמקבלים משכורת ב-10 או ב-15.

נירה שפק: זאת הוראה שפג כבר התוקף שלה.

נירה שפק: זאת הטבה שאנחנו נלחמים עליה, שאני נלחמת עליה.

נירה שפק: אלכס עוזר לי, איווט עוזר לי, כולם עוזרים, כדי שרשות המסים כבר תוכל לשחרר את זה ואנשים יקבלו את הכסף מהר.

נירה שפק: אני רוצה שהיום או מחר נצליח להביא את זה למליאה.

נירה שפק: אני מבקשת מהאופוזיציה להגיע להסכמות ולהעלות את זה, כדי שאנשים יראו שיש להם את הטבת המס הזאת.

ולדימיר בליאק: לי יש עמדה מורכבת לגבי מפת הטבות המס במדינת ישראל.

ולדימיר בליאק: אני חושב שאנחנו צריכים לבחון ואולי גם לבנות אותה מחדש.

ולדימיר בליאק: אם יש מקום ואזור שאני חושב שלכולנו אין שום הסתייגות לגבי הצורך בהטבה הזאת זה העוטף.

ולדימיר בליאק: חבל שלא העברנו את זה לפני מספר שבועות.

ולדימיר בליאק: אנשים יקבלו את ההטבה במשכורת הבאה, רטרואקטיבית מחודש ינואר, כי ככה בנויה מערכת המס במדינת ישראל.

ולדימיר בליאק: אני רוצה לברך גם את משרד האוצר וגם את חברתי חברת הכנסת נירה שלא ויתרה, שדחפה, שדיברה איתי שוב ושוב ושוב, ואני מקווה שהבוקר נאשר את זה ונביא בשורה לתושבי העוטף.

שלמה קרעי: למרות דברי הפתיחה שלך, אדוני היושב-ראש, אני חושב שאי אפשר להשאיר את הוואקום של אשקלון ריק לגמרי בלי איזה שהוא כיוון לעתיד או משהו.

שלמה קרעי: אני נפגש שם עם ראש העיר, נפגש עם התושבים.

שלמה קרעי: הם מחכים שנממש את מה שהתחייבנו להם.

שלמה קרעי: אני מבין שיש בעיות, שזה קשה, אבל צריכה לצאת אמירה שאנחנו לא מרפים מהעניין הזה.

אלכס קושניר: אמרתי במפורש שאני לא מרפה.

שלמה קרעי: הדבר הזה צריך לבוא לשולחן הוועדה פעם בחודש או פעם בשבועיים עד שנגיע לפתרון.

שלמה קרעי: נביא לכאן את כל מי שצריך.

שלמה קרעי: קצת צרם לי לשמוע את נירה מציגה את המצב קצת שחור בעוטף.

נירה שפק: לא.

שלמה קרעי: כאילו מסכן מי שגר שם.

נירה שפק: ממש לא.

שלמה קרעי: זאת הייתה ההרגשה שלי.

נירה שפק: אני ואתה גרים בעוטף, אנחנו באים מאזור מפותח עם ערבות הדדית, עם כייף, עם כלניות, עם הרבה דברים, אבל צריך לתת את השיפוי הרלוונטי.

שלמה קרעי: לזה אני מסכים.

שלמה קרעי: זה לא קשור לזה שהעוטף פורח, שיש שם אנשים שגאים להיות כיפת הברזל של מדינת ישראל.

שלמה קרעי: הם נמצאים שם לא בשביל הטבת המס, אבל הם צריכים את הטבת המס כדי שבסבב מלחמה כלשהו חלק מהם לא יעזוב את המקום.

שלמה קרעי: אנחנו צריכים לשפות את אלה שמגינים על מדינת ישראל.

שלמה קרעי: כואב לי שבתקופה הזאת שאנחנו מאשרים את המשך ההטבות הישוב החדש שהיה צריך לקום בשדות נגב, היישוב שאיילת שקד וכל מיני שרים וראש הממשלה התגאו שהם מקימים, הממשלה לא מאשרת.

שלמה קרעי: חסרה הגושפנקא הסופית כדי לצאת לדרך.

שלמה קרעי: זה משהו טכני שהם תוקעים.

שלמה קרעי: אני לא יודע למה הדבר הזה קורה.

שלמה קרעי: יישוב חדש זאת בשורה מאוד גדולה.

שלמה קרעי: חבל שזה לא התבצע, למרות שזה כבר התחיל הרבה שנים קודם.

שלמה קרעי: אני מקווה מאוד שזה ייפתר ממש בימים הקרובים, אחרת זה לא נראה טוב.

נירה שפק: היישוב הזה לא התחיל עכשיו.

נירה שפק: זה יישוב שנתקע כבר כמה שנים.

שלמה קרעי: אמרתי.

נירה שפק: דווקא הממשלה הזאת הרימה את הכפפה לעשות אותו.

שלמה קרעי: זכיתם שבמשמרת שלכם תברכו על המוגמר, אבל כרגע זה עדיין תקוע.

שלמה קרעי: נירה, אני מברך אותך על החוק הזה, אני מברך את יושב-ראש הוועדה, זאת עוד פעולה טובה.

שלמה קרעי: שיהיה בהצלחה לכולם.

מיכל שיר סגמן: אני מברכת אותך, נירה, על החוק החשוב הזה.

מיכל שיר סגמן: כמישהי שהעבירה כבר חקיקה לגבי הטבות מס אני יודעת שזה לא דבר פשוט.

מיכל שיר סגמן: אני חושבת שצריך לקחת את מפת הטבות המס של ישראל באופן כללי ולשנות את הקריטריונים.

מיכל שיר סגמן: בעוטף עזה ההטבה היא לאו דווקא בגלל שאין כסף, אלא כעידוד מסוים.

מיכל שיר סגמן: הקריטריונים היום הם לא רלוונטיים למה שהמדינה רוצה.

מיכל שיר סגמן: זה כלי שאנחנו לא משתמשים בו היום בצורה נכונה.

מיכל שיר סגמן: בסוף זה כלי שאנחנו צריכים לבחון בצורה כוללת ורחבה, אחרת אנחנו עלולים לייצר הטבות מס ליישובים שלא צריכים את זה, לפספס ישובים שמאוד צריכים את זה, ולפספס אזורים שלמים שאנחנו רוצים לחזק לאו דווקא כלכלית אלא חברתית.

מיכל שיר סגמן: אני בהחלט מעודדת דיון כדי לפתוח סוף סוף את המפה הזאת.

מיכל שיר סגמן: אני חושבת שלא פותחים אותה בגלל סיבות פוליטיות.

מיכל שיר סגמן: בישראל יש בחירות השכם וערב, אף פוליטיקאי לא רוצה להתחיל להסתבך עם ראשי רשויות ועם אזורים.

מיכל שיר סגמן: הוועדה הזאת והממשלה הזאת צריכות להיות המבוגר האחראי כדי לשים סוף, לפתוח, לשנות את הקריטריונים, להבין מה אנחנו רוצים ולהתחיל לפעול.

אלכס קושניר: הרי בסוף מדובר במדיניות של הממשלה.

אלכס קושניר: הטבות המס אמורות להיות נגזרות מאזורי עדיפות מסוימים, מכל מיני יעדים שהממשלה שמה בפניה.

אלכס קושניר: אני מסכים גם איתך וגם עם ולדימיר, יש הרבה מאוד עיוותים בצו הטבות המס וצריך לפתוח את הסוגיה הזאת, אבל זה אירוע מאוד מאוד מורכב.

ינון אזולאי: נירה, ברכות על החוק, שבעזרת השם יעבור בהקדם.

ינון אזולאי: זה דבר טוב שאולי לא היה צריך להיות בהוראת שעה.

נירה שפק: בגלל זה הארכנו ב-4 שנים, כדי שייתן אורך נשימה.

ינון אזולאי: זה לא יעזור, כי לרשות המסים יש כל פעם אורך נשימה יותר גדול.

שגית אפיק: השאלה למה לא לעשות הוראת קבע.

נירה שפק: אנחנו מקווים ומצפים שלא נצטרך.

ינון אזולאי: גם אם האיום יוסר מגיע לשפות אותם על הזמן שהיו, לכן אפשר להפוך את הוראת השעה להוראת קבע.

ינון אזולאי: אני אשמח אם רשות המסים יהיו פעם אחת בעמדה שלי.

ינון אזולאי: כמו ששלמה אמר, זה לא פיצוי, זה שיפוי.

ינון אזולאי: לא קשור פיצוי למקום הזה, הרי לא מדובר שם באנשים מסכנים שגרים, מדובר באנשים שבאים ומחזקים אותנו ואנחנו מחוזקים מהם.

ינון אזולאי: הכנתי בהתחלה 23 הסתייגויות, אחר כך הורדתי ל-11, ועכשיו זה ירד לשתיים או שלוש הסתייגויות באמת מהותיות.

ינון אזולאי: אחת מהן תדבר על כך שזה לא יהיה הוראת שעה אלא הוראת קבע, והשנייה היא לגבי הסכום.

ינון אזולאי: אם זה לא יהיה כהוראת שעה אלא כהוראת קבע, גם הטיפה של ההסתייגויות האלו לא תהיה.

ולדימיר בליאק: חשוב שהתושבים ידעו שכל מי שלא קיבל את ההטבה בחודש ינואר, יקבל אותה בחודש בפברואר רטרואקטיבית מינואר.

גיא גולדמן: הוראת השעה צריכה להישאר, כי הדברים האלה צריכים להיבחן מעת לעת.

גיא גולדמן: הארכה האחרונה שהייתה בהצעה של חבר הכנסת גפני הייתה לארבע שנים, כשלפני כן היו הארכות לשנתיים.

גיא גולדמן: פעם ראשונה שהממשלה מציעה להאריך את זה בארבע שנים.

נירה שפק: הבנתי שהייתה הארכה של שנתיים ושנתיים.

גיא גולדמן: למרות שהארכות האלו ממשיכות וגם הייתה פה הצעה של חוק עידוד אשקלון לפני שנה, מפת האיומים משתנה.

גיא גולדמן: אנחנו עדיין יודעים שהאזורים האלה מאוימים יותר מאזורים אחרים, אבל זו לא סיבה לא לבחון את זה מעת לעת בראייה כוללת של ישובים מול ישובים.

גיא גולדמן: זאת המציאות שאנחנו חיים בה.

ינון אזולאי: אם תעשו את זה כהוראת קבע, לא תבחנו את זה?

ינון אזולאי: הרי תבחנו את זה.

ינון אזולאי: זה בידיים שלכם להמליץ או לא להמליץ אם להפסיק את הוראת הקבע ולהביא משהו אחר.

ינון אזולאי: המצב, לצערנו, לא הולך ונעשה יותר טוב.

ינון אזולאי: אולי באמת הגיע הזמן לעשות הוראת קבע.

ינון אזולאי: הבחינה שלכם יכולה להימשך.

גיא גולדמן: הייתי מבין את העמדה אם היינו מציעים הטבה לשנה, אבל כשמאריכים לארבע שנים המשמעות היא שמחר לא תהיה מציאות אחרת, סביר שהמציאות לא תשתנה.

שגית אפיק: זה נכון, אבל משנת 2007 מאריכים את החוק הזה כל הזמן.

שגית אפיק: השאלה אם לא כדאי לעשות הוראת קבע ואם ישתנה המצב להחזיר אחורה.

גיא גולדמן: אם היינו לפני זה בהארכות קצרות, עכשיו אנחנו בהארכות לארבע שנים.

גיא גולדמן: אנחנו לא באים לעצור את ההטבה עוד שנה או שנתיים.

גיא גולדמן: נתנו לאשקלון אזור עדיפות לאומית, חוק עידוד.

שלמה קרעי: הבעיה היא לא עכשיו, הבעיה היא בעוד שנתיים או בעוד שלוש שנים כשאנשים יתלבטו אם לחזק את המקום או לא.

גיא גולדמן: אני לא חושב שיש בעיה.

גיא גולדמן: ארבע שנים זאת תקופה ארוכה.

שגית אפיק: מי הישובים שכלולים בצו?

אפרת ריץ': הישובים שמובאים בצו סיוע לשדרות וליישובי הנגב המערבי הם: דורות, ברור חיל, מבקיעים, צוחר, אוהד, תלמי אליהו, שדה ניצן, נווה ובני נצרים.

אלכס קושניר: ראש מועצת שער הנגב, בבקשה.

אופיר ליבשטיין: ברכות ותודה לנירה, לליברמן, לאלכס, יושב ראש הוועדה, לכל חברי הכנסת שנמצאים.

אופיר ליבשטיין: אני חושב שהנקודה הזאת היא קריטית, היא חשובה.

אופיר ליבשטיין: אנחנו רואים את התוצאות של זה בשטח, על אף האתגרים הגדולים שאנחנו חווים ביום יום.

אופיר ליבשטיין: חלק מתוך השמיכה שאנחנו צריכים לייצר זה גם ההטבות האלו.

אופיר ליבשטיין: הטבות המס האלו הן קריטיות, משמעותיות וחשובות.

אופיר ליבשטיין: אין לי ספק שאם זה היה הוראת קבע ולא הוראת שעה זה היה עדיף וטוב לכולם, כי זה מייצר איזו שהיא בהירות לאנשים, יודעים שכל עוד יש פה מאבק צבאי מול האויבים שלנו, מול האנשים מעבר לגדר יש את ההטבה זאת.

אופיר ליבשטיין: הלוואי ויהיה שקט ואפשר יהיה להוריד את ההטבה הזאת.

אופיר ליבשטיין: אסור להגיע למצב שכל פעם אנחנו בדקה האחרונה מאשרים, והיום זה בדקה אחרי אחרונה.

אופיר ליבשטיין: לאנשים בחודש האחרון היה חוסר ודאות לגבי אם הם יקבלו את ההטבה או לא יקבלו אותה.

אופיר ליבשטיין: אנחנו קו קדמי של מדינת ישראל.

אופיר ליבשטיין: גרים פה קרוב ל-50,000 תושבים.

אופיר ליבשטיין: אני רואה את זה בתור הציונות המתחדשת - ביד אחת החזיקו את הנשק, ביד שנייה הקימו את הישובים עצמם.

אופיר ליבשטיין: היכולת שלנו היום להתמודד היא עם הדבר הזה של הטבות המס.

אופיר ליבשטיין: אם לא נחזק את הקו הקדמי הזה, הקו הקידמי יהפוך להיות אשקלון, אשדוד, ראשון וכדומה.

אופיר ליבשטיין: כל יום יש ירי, שלא נעבוד על עצמנו, כל יום יש פיצוצים וירי.

אופיר ליבשטיין: הם יורים פשוט לכיוון הים.

אופיר ליבשטיין: הם עכשיו בונים את הכלים שלהם כדי להתכונן לסבב הבא.

אופיר ליבשטיין: זה לא עניין של אם יהיה, זה עניין של מתי יהיה, כשזה יכול להיות מחר או בעוד חודש.

אופיר ליבשטיין: שער הנגב צמחה בעשור האחרון מ-5,200 תושבים ל-9,500 תושבים, ונמשיך לצמוח בקצב הזה.

אופיר ליבשטיין: חלק גדול מהעניין הזה הוא גם הטבת המס.

אופיר ליבשטיין: תודה רבה לכולם.

אופיר ליבשטיין: אני מקווה שאלה שעוד לא קיבלו את השכר של ינואר יוכלו לקבל את זה בתקופה הקרובה.

אופיר ליבשטיין: נגעתם בנושא הזה של היישוב הנוסף בעוטף עזה.

אופיר ליבשטיין: אני לא יודע אם זה בסמכות הוועדה הזאת, אבל תפקידכם להגיע ולשים את זה על השולחן.

אופיר ליבשטיין: כל ישוב שנוכל להקים הוא חשוב כדי לחזק את הקו הקדמי.

אופיר ליבשטיין: אותו דבר גם בנושא של השינוי בחקלאות שעושים עכשיו.

אופיר ליבשטיין: חשוב לעשות רפורמה בחקלאות, אבל אסור לפגוע בגידולי תפוחי האדמה, בעשרות אלפי הדונמים הצמודים לגדר.

אופיר ליבשטיין: קחו את זה בחשבון כשאתם מקבלים את ההחלטות.

אופיר ליבשטיין: אנחנו נמצאים פה, אנחנו נמשיך לחזק ולבנות, אבל אנחנו חייבים כל הזמן את הסיוע שלכם בכנסת.

גיא גולדמן: הממשלה אמנם עומדת מאחורי הצעת החוק, אבל גורמי המקצוע לא ממליצים על המתווה של הטבות לישובים.

נירה שפק: ובכל זאת שר האוצר הוביל את זה ביד רמה.

אלכס קושניר: גיא, ההערה הזאת לא במקומה.

אלכס קושניר: תקריא בבקשה את הצו.

גיא גולדמן: בחוק סיוע לשדרות וליישובי הנגב המערבי (הוראת שעה), התשס"ו-2007, בסעיף 5(ד), ברישה, במקום "עד 2021" יבוא "עד 2025".

גיא גולדמן: זה עד סוף 2025.

ינון אזולאי: מה אם אדם מגיע לגור למשך ארבעה חודשים?

אלכס קושניר: מי שלא גר שנה בעוטף, לא יקבל.

ינון אזולאי: למה?

נירה שפק: חלק מההטבה הזאת היא להביא אלינו אנשים, לאפשר, להשאיר.

אלכס קושניר: מדובר על אנשים שהולכים להשתקע באזור.

נירה שפק: אנחנו מוקירים, מיטיבים ומשפים את אלה שבחרו להיות, להשתקע ולהישאר.

נירה שפק: גם סטודנטים שבאים ללמוד מקבלים את זה.

נירה שפק: אם אתה לומד בספיר ובחרת לגור באחד מיישובי העוטף אפס עד שבע, זה יחול עליך.

אלכס קושניר: תמיר עידאן, ראש מועצת שדות נגב.

תמיר עידאן: אני שומע את הדיון מההתחלה ואני ממש מתרגש לראות את הקונצנזוס ואת האמפתיה שיש לכם כלפי מה שקורה כאן.

תמיר עידאן: ההערה של חבר הכנסת אזולאי חשובה.

תמיר עידאן: אנשים לא באים בגלל הטבת המס, אבל זה חלק מהחבילה.

תמיר עידאן: יש פה את יחידת המבלבלים מעבר לגבול שמפוצצת מטענים ומפריעים לחיים השוטפים של מי שגר בקו הקדמי.

תמיר עידאן: הדבר הזה לא נגמר.

תמיר עידאן: גם שומר חומות לא נגמר.

תמיר עידאן: יש לנו כ-400% עלייה בדרישה לטיפולי חוסן מאז שומר חומות.

תמיר עידאן: מה שיהיה יותר קבוע ייתן פה רמה של ודאות יותר גבוהה לאנשים לבוא להשתקע לתקופה ארוכה.

תמיר עידאן: צרך להגיד יישר כוח לליברמן על ההצעה החשובה הזאת של ארבע שנים, היא תביא שקט, תביא ודאות חלקית, תגרום לאנשים להמשיך להגיע ולהשתקע כאן.

תמיר עידאן: אנחנו שמונה שנים נלחמים על היישוב החדש.

תמיר עידאן: הממשלה הזאת דחפה את מה שלא עשינו שמונה שנים בשישה חודשים, אבל כרגע זה תקוע.

תמיר עידאן: אלכס, אני מבקש שתסייע אם אתה יכול במשהו.

תמיר עידאן: יש מעל 500 משפחות שכבר התקשרו ורוצות להגיע לפה מחר בבוקר.

תמיר עידאן: היישוב נמצא חמישה קילומטר מהגבול, אין אמירה ציונית חזקה מזו.

תמיר עידאן: אנחנו לא פוגעים באף עיר, בשום מקום.

תמיר עידאן: עברנו את כל הוועדות, כולל את המועצה הארצית לתכנון ובנייה, ואנחנו חייבים לקדם את הדבר הזה.

תמיר עידאן: ביום שישי הקרוב אנחנו מתחילים את "דרום אדום" ואני מזמין את כולם לבוא לראות את הכלניות ואת הצמיחה ביישובים.

תמיר עידאן: היישובים מלאים, שוקקי חיים, הרבה ילדים.

תמיר עידאן: אנחנו לא מספיקים אפילו לבנות מעונות יום וגני ילדים ממוגנים בזמן.

תמיר עידאן: עוטף ישראל נמצא פה, הוא חזק, הוא איתן.

תמיר עידאן: אני מאוד שמח על היום הזה, זה יום בשורה.

תמיר עידאן: אני ממש מתרגש מהדרך שאתם מעבירים את זה, מהקונצנזוס, מהאמפתיה כלפי האזור הזה שחשוב לכל מדינת ישראל.

תמיר עידאן: תודה רבה לכם.

ינון אזולאי: אנחנו מושכים את כל ההסתייגויות על מנת לזרז את החוק הזה.

אלכס קושניר: באמת כל הכבוד, זה לא מובן מאליו.

אלכס קושניר: זה מראה על הנכונות האמיתית שלכם ועל היכולת להפריד בין פוליטיקה למהות.

אלכס קושניר: אני מעלה בהתרגשות את הצעת החוק לסיוע לשדרות וליישובי הנגב המערבי (הוראת שעה) (תיקון מס' 7), התשפ"ב-2022.

אלכס קושניר: מי בעד, מי נגד?

אלכס קושניר: אושר.

אלכס קושניר: ההצעה אושרה פה אחד ותונח במליאת הכנסת לקראת ההצבעה לקריאה שנייה ושלישית.